Óscar Andrés Rodríguez Maradiaga

Óscar Andrés Rodríguez Maradiaga (født 29. desember 1942 i Tegucigalpa i Honduras) er kardinal og emeritert erkebiskop av Tegucigalpa.

 Liv og virke
 Bakgrunn 
Han er sønn av Andrés Rodriguez Palaces og Raquel Maradiaga de Rodriguez, og har to brødre og en søster. Etter videregående utdannelser hos salesianerne tok han eksamen i 1959. 3. mai 1961 sluttet han seg til Salesianerne av Don Bosco, og begynte på en utdanning som grunnskolelærer. Denne fullførte han i 1962, og han virket som lærer mens han studerte filosofi, et fag han tok lisensiatgrad i 1965. Han har senere også tatt lisensiatgrader i teologi og moralteologi, samt at han har studert klinisk psykiatri og psykoterapi. Han er også musikkinteressert, og har studert piano ved konservatorier i Guatemala og i New Jersey i USA. En annen hobby som har vakt oppmerksomhet er modellfly; han har bygget og malt mer enn 300 modeller.

 Prest, biskop, kardinal  
28. juni 1970 ble han presteviet i Guatemala, og 28. oktober 1978 utnevnte pave Johannes Paul II ham til titulærbiskop av Pudenziana og hjelpebiskop av Tegucigalpa. Han ble bispeviet 8. desember samme år av den apostoliske nuntius til Honduras, erkebiskop Gabriel Montalvo; medkonsekrerende var erkebiskopen av Tegucigalpa, Héctor Enrique Santos Hernández S.D.B., og erkebiskopen av Managua, Miguel Obando Bravo S.D.B.. 

Etter orkanen «Mitch», som i oktober 1998 forårsaket enorme ødeleggelser i Honduras, ledet han på vegne av regjeringen hjelpearbeider. En av hans hjertesaker er sletting av ulandsgjelden, og han har kommet med sterk kritikk mot nyliberalistisk kapitalisme.

21. februar 2001 ble han utnevnt til kardinal av Johannes Paul II, med Santa Maria della Speranza a Val Melaina som tittelkirke. Han er den første kardinalen fra Honduras. Han er medlem av:
 Kongregasjonen for kleresiet
 Det pavelige råd for rettferdighet og fred
 Det pavelige råd for sosial kommunikasjon

Rodríguez Maradiaga er også rådgiver for Den pavelige kommisjonen for Latin-Amerika.

Da han var under 80 år gammel ved pave Johannes Paul IIs død i april 2005 hadde han stemmerett ved konklavet som valgte ny pave. Av enkelte ble han også nevnt som en 
mulig pavekandidat selv, men fikk angivelig bare to stemmer i den første valgomgangen.

Den 26. januar 2023 innvilget pave Frans kardinal Rodríguez Maradiagas aldersbetingede avskjedssøknad. Samme dag utnevnte paven den spanske vincentineren José Vicente Nácher Tatay til ny erkebiskop av Tegucigalpa.

 Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Marcantonio Colonna (1724-1793) *1762
 Kardinal Hyacinthe-Sigismond Gerdil (1718-1802) *1777
 Kardinal  Giulio Maria della Somaglia (1744-1830) *1788
 Kardinal Carlo Odescalchi (1785-1841) *1823
 Kardinal Costantino Patrizi Naro (1798-1876) *1828
 Kardinal Lucido Maria Parocchi (1833-1903) *1871
 Pave Pius X (1835-1914) *1884
 Pave Benedikt XV (1854-1922) *1907
 Pave Pius XII (1835-1958) *1917 
 Kardinal Eugène-Gabriel-Gervais-Laurent Tisserant (1884-1972) *1937 
 Pave Paul VI (1897-1978) *1954
 Erkebiskop Gabriel Montalvo Higuera (1930-2006) *1974
 Kardinal Óscar Andrés Rodríguez Maradiaga (1942-) *1978www.catholic-hierarchy.org rodmar, lest 6. mars 2022

Referanser

 Eksterne lenker 
 Fyldige kardinalsbiografier på norsk – katolsk.no
 Biografi på The Cardinals of the Holy Roman Church

Kategori:Honduranske katolske biskoper
Kategori:Honduranske kardinaler
Kategori:Salesianere
Kategori:Honduranske medlemmer av katolske ordener
Kategori:Linjen Rebiba
Kategori:Personer fra Tegucigalpa